বর্তমান মেয়াদে এই সরকারের আগামী ২০১৩-১৪ অর্থবছরের বাজেটই শেষ বাজেট। আগামী অক্টোবর থেকে জানুয়ারির মধ্যে যেকোনো মাসেই সংসদ নির্বাচন অনুষ্ঠিত হতে পারে। তাই জনতুষ্টির জন্য যা যা করার দরকার তার সবগুলোই করার চেষ্টা করবে সরকার। এরই অংশ হিসেবে সরকারি-স্বায়ত্তশাসিত ও বিভিন্ন করপোরেশনে কর্মরত চাকুরেদের বেতন বাড়ানোর চিন্তা করা হচ্ছে। এই বেতন বৃদ্ধির প্রথম ভিত্তি হিসেবে মহার্ঘ্য ভাতা দেয়ার কথা বিবেচনা করা হচ্ছে। একই সাথে গঠন করা হবে একটি পে-কমিশনও। বর্তমান সরকারের প্রতিশ্রুতি ছিল একটি স্থায়ী পে-কমিশন গঠনের। অর্থমন্ত্রী গত বাজেট বক্তৃতায় স্থায়ী পে-কমিশনের কথা উল্লেখ করেছিলেন। এখন মেয়াদের শেষ বাজেটে এই কমিশন গঠনের কথা বলা হবে।